赤壁之战

《资治通鉴》 · 司马光

冬十月，刘备自樊将南行，曹操以江陵有军实，恐刘备据之，乃释辎重，轻军到襄阳。闻备已过，操将精骑五千急追之，一日一夜行三百里，及于当阳之长坂。备弃妻子，与诸葛亮、张飞、赵云等数十骑走。曹操大获其人众辎重。时孙权拥军在柴桑，观望成败。亮说权曰：海内大乱，将军起兵据有江东，刘豫州亦收众汉南，与曹操并争天下。今曹操芟夷大难，略已平矣，遂破荆州，威震四海。英雄无所用武，故豫州遁逃至此。将军量力而处之：若能以吴、越之众与中国抗衡，不如早与之绝；若不能，何不按兵束甲，北面而事之！权勃然曰：吾不能举全吴之地，十万之众，受制于人。吾计决矣！非刘豫州莫可以当曹操者。